Ole Hækkerup (S), 2014-08-27:
Tak, hr. formand.
Socialdemokraterne kan selvfølgelig også støtte det her forslag, og som det allerede fremgik af den forrige ordførertale, handler forslaget jo om, at Danmark bidrager med et transportfly til indsatsen mod IS.
Jeg er i virkeligheden også enig i de bemærkninger, hr. Troels Lund Poulsen kom med, om, at situationen jo har udviklet sig mere og mere kritisk i det nordlige Irak.
Når det er rigtigt at gøre, handler det jo om, at der her er tale om et på mange måder helt uhyrligt regime, hvor man må sige, at det med den barbariske adfærd simpelt hen er en del af både ideologien og strategien.
Og vi ved jo godt, hvordan det er – der findes autoritære ideologier, og der findes fundamentalister, altså folk, der mener, at alle andre skal være præcis som dem selv, og ellers har andre mennesker ikke ret til at leve.
Det autoritære menneskesyn kan så være begrundet politisk eller religiøst eller med noget helt tredje, men uanset hvad begrundelsen er, har de autoritære verdenssyn i hvert fald det tilfælles, at de alle sammen deler foragten for mennesket.
Og derfor er Socialdemokraterne meget tilfredse med, at der efter anmodning fra den irakiske regering er iværksat en amerikansk ledet operation.
Selvfølgelig skal Danmark bakke op om sådan en indsats, simpelt hen fordi vi har et ansvar, der rækker ud over os selv.
Det er jo så et ansvar både i forhold til den humanitære situation, hvor regeringen heldigvis allerede har været ude på vegne af Danmark og bidrage med 49 mio. kr., men selvfølgelig også et ansvar for at hjælpe i forhold til modstanden mod IS.
Af den offentlige debat op til i dag er det jo så fremgået, at alle partier kan bakke op om at stille flyet til rådighed, og det er også glimrende, for det betyder først og fremmest, at danske mænd og kvinder kan drage af sted med en uhyre solid opbakning hjemmefra.
Det synes jeg også er vigtigt at sige, for den her type operationer er der jo altid en stor risiko ved, og derfor er det vigtigt, at vi har så bred en opbakning fra Folketingets side som muligt.
Og så er det selvfølgelig også godt med den brede opbakning, fordi det politisk betyder, at modstanden mod IS står stærkt.
Hvis opbakningen er lige så stærk i alle andre lande – som den i øvrigt er her i Danmark – betyder det selvfølgelig også en styrkelse af kampen mod IS.
Endelig har der så op til det her beslutningsforslag været en diskussion af, hvordan man kunne forestille sig at situationen kunne udvikle sig fremover, og hvad Danmark i givet fald skulle bidrage med i fremtiden.
For Socialdemokraterne er svaret på det spørgsmål i virkeligheden, at det i høj grad afhænger af, netop hvordan situationen udvikler sig, hvem det i givet fald er, der spørger os, og hvad det er, der i givet fald bliver spurgt om.
Tilsvarende har der været overvejelser om afgrænsning af mandatet, der gives i beslutningsforslaget.
For Socialdemokraterne handler den diskussion, når det kommer til stykket, ikke så meget om juristeri, men mere om politik.
Forandrer opgaven sig markant, er det bedste, man kan gøre, selvfølgelig at inddrage Folketingets partier, simpelt hen for at gøre, hvad man kan, for netop at fastholde den brede opbakning bag de udsendte og bag den danske politik.
Det vil i virkeligheden kort sagt sige at følge præcis den kurs, som regeringen har fulgt hidtil i både den her sag og tidligere sager.
På den baggrund skal jeg selvfølgelig anbefale forslaget til vedtagelse.